PATVIRTINTA

Kauno Šančių lopšelio-darželio

Direktoriaus

2022 m. sausio 3 d. įsakymu

Nr.V-4

**KAUNO ŠANČIŲ LOPŠELIO-DARŽELIO 2019-2021 METŲ**

**KORUPCIJOS PREVENCIJOS PROGRAMA**

**I. BENDROSIOS NUOSTATOS**

1. Kauno Šančių lopšelio-darželio (toliau – darželio) 2022-2024 metų korupcijos prevencijos programos (toliau - programa) paskirtis - užtikrinti ilgalaikę, veiksmingą ir kryptingą korupcijos prevenciją ir kontrolę darželyje, skaidresnę, viešesnę ir veiksmingesnę darželio veiklą.

2. Programa parengta vadovaujantis Lietuvos Respublikos korupcijos prevencijos įstatymu, Lietuvos Respublikos nacionalinės kovos su korupcija 2015-2025 metų programa, Kauno miesto savivaldybės korupcijos prevencijos programinėmis nuostatomis.

3. Pagrindinės programoje vartojamos sąvokos:

3.1. Korupcinio pobūdžio nusikalstamos veikos - kyšininkavimas, prekyba poveikiu, papirkimas, kitos nusikalstamos veikos, jeigu jos padarytos teikiant viešąsias paslaugas siekiant sau ar kitiems asmenims naudos: piktnaudžiavimas tarnybine padėtimi arba įgaliojimų viršijimas, piktnaudžiavimas oficialiais įgaliojimais, dokumentų suklastojimas, sukčiavimas, turto pasisavinimas ar iššvaistymas, asmens duomenų atskleidimas, komercinės paslapties atskleidimas, neteisingų duomenų apie pajamas, turtą pateikimas, nusikalstamu būdu įgytų pinigų ar turto legalizavimas, kišimasis į valstybės tarnautojo ar viešojo administravimo funkcijas atliekančio asmens veiklą ar kitos nusikalstamos veikos, kai tokių veikų padarymu siekiama ar reikalaujama kyšio, papirkimo arba nuslėpti ar užmaskuoti kyšininkavimą ar papirkimą;

3.2. Korupcijos prevencija - korupcijos priežasčių, sąlygų atskleidimas ir šalinimas sudarant ir įgyvendinant tam tikrų priemonių sistemą, taip pat poveikis asmenims siekiant atgrasinti nuo korupcinio pobūdžio nusikalstamų veikų darymo.

4. Programa grindžiama teisės aktuose nustatytomis korupcijos prevencijos priemonėmis, Šančių lopšelio-darželio bendruomenės antikorupciniu švietimu ir informavimu, bendradarbiavimu su socialiniais partneriais, siekiant kompleksiškai vykdyti šio neigiamo socialinio reiškinio prevenciją.

**II. SITUACIJOS ANALIZĖ**

5. Darželis savo veikloje vadovaujasi Lietuvos Respublikos Konstitucija, Jungtinių Tautų vaiko teisių konvencija, Lietuvos Respublikos švietimo ir kitais įstatymais, Lietuvos Respublikos Vyriausybės nutarimais, Lietuvos Respublikos švietimo ir mokslo ministerijos teisės aktais, Kauno miesto savivaldybės institucijų teisės aktais, kitais teisės aktais, darželio nuostatais ir darželio darbo tvarkos taisyklėmis.

6. Darželio direktoriaus įsakymu paskirtas asmuo, atsakingas už korupcijos prevenciją ir kontrolę.

7. Viešieji pirkimai vykdomi vadovaujantis Lietuvos Respublikos Viešųjų pirkimų įstatymu, patvirtintu darželio mažos vertės pirkimų tvarkos aprašu bei patvirtintomis darželio viešųjų pirkimų organizavimo ir vidaus kontrolės taisyklėmis. Lopšelio-darželio interneto svetainėje skelbiama metų pirkimų suvestinė, metų viešųjų pirkimų ataskaita, mažos vertės pirkimų tvarkos aprašas ir jo pakeitimai.

8. Lopšelio-darželio direktorius kasmet atsiskaito už įstaigos ūkinę ir finansinę veiklą mokyklos tarybai. Darželio bendruomenė kasmet informuojama apie lėšų panaudojimą.

9. Lopšelio-darželio direktoriaus veiklos ataskaitos kasmet pateikiamos Kauno miesto savivaldybės merui. Darželio veiklos ataskaitos kasmet pateikiamos mokytojų tarybai, mokyklos tarybai.

10. Darželio vadovai yra pateikę privačių interesų deklaracijas.

11. Darbuotojų veiklos sritys, kuriose galima korupcijos pasireiškimo tikimybė:

11.1. Viešieji pirkimai;

11.2. Viešų ir privačių interesų konfliktas;

11.3. Vaikų priėmimas į ugdymo įstaigą;

11.4. Personalo formavimas;

11.5. Nelegalūs apmokėjimai ar kitoks neteisėtas atsilyginimas už teikiamas paslaugas.

12. Nevykdant veiksmingos ir kryptingos korupcijos prevencijos, galimos korupcijos pasekmės:

12.1. Pablogės darželio teikiamų paslaugų, ūkinės ir finansinės veiklos kokybė bei paslaugų prieinamumas;

12.2. Sumažės visuomenės pasitikėjimas darželio teikiamų paslaugų kokybe.

**III. PROGRAMOS TIKSLAI IR UŽDAVINIAI**

13. Programos tikslai:

13.1. Ugdyti darželio bendruomenės narių antikorupcines nuostatas, nepakančią korupcijai pilietinę poziciją, didinti teisinį sąmoningumą;

13.2. Mažinti ir šalinti korupcijos pasireiškimo prielaidas darželyje.

14. Programos uždaviniai:

14.1. Užtikrinti skaidrią ir veiksmingą veiklą darželyje, didinti viešumą ir atvirumą teikiant viešąsias ir administracines paslaugas;

14.2. Vykdyti antikorupcinio švietimo sklaidą darželyje;

14.3. Supažindinti darbuotojus su savivaldos principais ir skatinti juos būti aktyviais visuomenės

nariais;

14.4. Skatinti nepakantumą korupcijos reiškiniams;

14.5. Pademonstruoti kovos su korupcija galimybes;

14.6. Didinti visuomenės pasitikėjimą darželiu ir jo teikiamomis paslaugomis.

**IV. PROGRAMOS TIKSLŲ IR UŽDAVINIŲ VERTINIMO KRITERIJAI**

15. Programos rezultatyvumas vertinamas pagal šiuos kriterijus:

15.1. Anoniminių ir oficialių pranešimų apie galimas korupcinio pobūdžio veikas skaičiaus pokytis pageidavimų ir pastabų žurnale;

15.2. Įgyvendintų programos priemonių skaičius;

15.3. Savalaikis informacijos pateikimas darželio interneto svetainėje;

15.4. Visuomenės pasitikėjimas darželiu ir jo teikiamomis paslaugomis.

16. Kiekvienas konkretus programos uždavinys ir priemonė vertinami pagal programos priemonių plane numatytus laukiamus rezultatus.

**V . PROGRAMOS ADMINISTRAVIMAS**

17. Už programos įgyvendinimo organizavimą (koordinavimą), metodinės pagalbos teikimą ir kontrolę pagal kompetenciją atsako darželio direktorius ir darželio direktoriaus įsakymu už korupcijos prevenciją paskirtas atsakingas asmuo.

18. Asmuo, atsakingas už korupcijos prevenciją, turi teisę gauti reikiamą informaciją iš darželio administracijos, kviesti į pasitarimus kitus darbuotojus, turi teisę gauti informaciją apie vykdomus viešuosius pirkimus, dalyvauti posėdžiuose, gauti paaiškinimus iš viešųjų pirkimų dokumentų rengėjų.

19. Už konkrečių programos priemonių įgyvendinimą atsako priemonių plane nurodyti vykdytojai.

20. Darželio direktoriaus įsakymu už korupcijos prevenciją paskirtas atsakingas asmuo kas ketvirtį (iki kito mėnesio 10 d.) pateikia Darželio direktoriui informaciją apie priemonių įgyvendinimo eigą ir pasiektus rezultatus, o iki metų pabaigos pateikia programos įgyvendinimo ataskaitą.

**VI. BAIGIAMOSIOS NUOSTATOS**

21. Programa įgyvendinama pagal programos įgyvendinimo priemonių planą. Programa tvirtinama ir atnaujinama Darželio direktoriaus įsakymu.

22. Už korupcijos prevenciją paskirtas atsakingas asmuo kiekvienų metų pradžioje (iki I ketvirčio pabaigos) paskelbia Darželio direktoriaus patvirtintą programos įgyvendinimo ataskaitą mokyklos interneto svetainėje.

23. Darželio darbuotojai, kiti asmenys gali teikti Darželio direktoriui pasiūlymus dėl programos, priemonių plano pakeitimo ar/ir papildymo.

24. Atsižvelgiant į antikorupcinių teisės aktų pakeitimus, kompetentingų institucijų ir asmenų išvadas, rekomendacijas, metinę direktoriaus ataskaitą, apklausų rezultatus, kitą reikšmingą informaciją, programa ir programos įgyvendinimo priemonių planas gali būti keičiami.

25. Programa skelbiama Darželio interneto svetainėje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_